VSL Sklep I Cp 2298/2018
Sodna praksa višjih sodišč, 2018-11-28

Karmen Ceranja (preds.), mag. Nataša Ložina (poroč.), Anton Panjan

sodni depozit - predlog za sodni depozit - nepopoln predlog - zavrženje predloga - pravočasna dopolnitev predloga - dopustna pritožbena novota

Ker predlagatelj s priloženimi dokazi, ki predstavljajo dopustno pritožbeno novoto, izkazuje, da je dopolnitev vloge, na katero je bil pozvan, vložil pravočasno, je sodišče druge stopnje izpodbijani sklep o zavrženju vloge razveljavilo in zadevo vrnilo sodišču prve stopnje v novo odločanje.

Pritožbi se ugodi in se izpodbijani sklep razveljavi ter zadeva vrne sodišču prve stopnje v nov postopek.

1. Sodišče prve stopnje je z izpodbijanim sklepom zavrglo predlog predlagatelja za sprejem vrednostnih papirjev v sodni depozit, vložen zoper nasprotnega udeleženca.

2. Zoper sklep se pritožuje predlagatelj iz vseh pritožbenih razlogov. Navaja, da je sklep sodišča z dne 21. 9. 2018 pod opr. št. N 411/2018 prejel 25. 9. 2018. Predlog je v skladu s sklepom dopolnil z vlogo z dne 4. 10. 2018, oddano priporočeno s poštno pošiljko dne 5. 10. 2018. Kot dokaz prilaga tekst dopolnitve ter kopijo poštno oddajne knjige za dan 5. 10. 2018 z izpisom pošte o opravljenih storitvah, v kateri je pošiljanje dopolnitve predloga v naslovni zadevi zabeleženo pod zap. št. 4. Ker je predlagatelj v odprtem roku posredoval dopolnitev predloga, je izpodbijani sklep izdan neupravičeno in v nasprotju z dejanskim stanjem. Predlaga, da višje sodišče procesni sklep odpravi z razveljavitvijo, podrejeno, da pritožbi ugodi, sklep razveljavi in zadevo vrne v novo odločanje sodišču prve stopnje.

4. Kot je ugotovilo sodišče prve stopnje v izpodbijanem sklepu, je s sklepom z dne 21. 9. 2018, ki ga je predlagatelj prejel 25. 9. 2018, tega pozvalo, da v roku 15 dni od prejema sklepa predlog dopolni, tako da pravilno označi stranko - navede zakonitega zastopnika (naziv njegove funkcije in ime) ter lastnoročen podpis slednjega, z opozorilom, da bo sicer sodišče predlog zavrglo (obenem je predlagatelja pozvalo tudi na vsebinsko dopolnitev predloga). Sodišče v roku in do izdaje izpodbijanega sklepa dopolnitve (kot je razvidno tudi iz spisa) ni prejelo. Z izpodbijanim sklepom je predlog predlagatelja zavrglo kot nepopoln.

5. Predlagatelj v pritožbi zatrjuje, da je svojo vlogo pravočasno dopolnil z vlogo z dne 4. 10. 2018, oddano priporočeno s poštno pošiljko dne 5. 10. 2018. Pritožbi vlogo tudi prilaga. Prilaga tudi potrdilo o opravljeni storitvi in kopijo poštno oddajne knjige za dan 5. 10. 2018, iz katere izhaja, da je bila pod predmetno opravilno številko na ta dan sodišču poslana priporočena pošiljka. Navedbe predlagatelja in priloženi dokazi po oceni sodišča druge stopnje predstavljajo dopustno pritožbeno novoto.

6. Ker predlagatelj s priloženimi dokazi izkazuje, da je dopolnitev vloge, na katero je bil pozvan, vložil pravočasno, je sodišče druge stopnje izpodbijani sklep razveljavilo in zadevo vrača sodišču prve stopnje v novo odločanje (3. točka 365. člena Zakona o pravdnem postopku, ZPP, v zvezi s 37. členom Zakona o nepravdnem postopku, ZNP). V ponovljenem postopku bo moralo sodišče prve stopnje ponovno presoditi, ali je pravočasno vložena dopolnitev predloga (ki je v spisu ob predhodnem odločanju ni bilo) skladna z napotkom sodišča iz sklepa z dne 21. 9. 2018 in v tem primeru v nadaljevanju zadevo vsebinsko obravnavati.

Zakon o pravdnem postopku (1999) - ZPP  - člen 108

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.